LT Europos Sąjungos oficialusis leidinys C 238/9

Galutinė bylas nagrinėjančio pareigūno ataskaita (1)

AT.39922 – Guoliai

2014/C 238/08

2013 m. sausio 22 d. Europos Komisija (toliau – Komisija) inicijavo bylos nagrinėjimą pagal Reglamento (EB) Nr. 1/2003 (2) 11 straipsnio 6 dalį prieš „JTEKT Corporation“, „JTEKT Europe Bearings B.V.“, „Koyo France SA“ ir „Koyo Deutschland GmbH“ (toliau – JTEKT); „NSK Ltd.“, „NSK Europe Ltd.“ ir „NSK Deutschland GmbH“ (toliau – NSK); „Nachi-Fujikoshi Corporation“ ir „Nachi Europe GmbH“ (toliau – NFC); AB SKF ir „SKF GmbH“ (toliau – SKF); „INA-Holding Schaeffler GmbH & Co. KG“, „Schaeffler Holding GmbH & Co. KG“, „Schaeffler AG“, „Schaeffler Technologies AG & Co. KG“ (3) ir „FAG Kugelfischer GmbH“ (toliau – „Schaeffler“); „NTN Corporation“, „NTN Wälzlager (Europa) GmbH“ ir „NTN-SNR Roulements SA“ (toliau – NTN) (toliau kartu – šalys).

Pasibaigus diskusijoms dėl susitarimo ir pateikus susitarimo pareiškimus pagal Reglamento (EB) Nr. 773/2004 (4) 10a straipsnio 2 dalį, 2014 m. sausio 21 d. Europos Komisija priėmė šalims skirtą prieštaravimo pareiškimą (toliau – PP) (5), kuriame nurodė, kad šalys padarė vieną tęstinį Sutarties dėl Europos Sąjungos veikimo 101 straipsnio ir EEE susitarimo 53 straipsnio pažeidimą. Prieštaravimo pareiškime tvirtinama, kad pažeidimą sudarė guolių gamintojų kainų automobilių pramonės klientams derinimas visoje Europos ekonominėje erdvėje (EEE).

Atitinkamuose šalių atsakymuose į PP buvo patvirtinta, kad joms skirtas PP atitiko jų susitarimo pareiškimų turinį.

Vadovaudamasis Sprendimo 2011/695/ES 16 straipsniu, išnagrinėjau, ar sprendimo projekte kalbama tik apie prieštaravimus, dėl kurių šalims buvo sudarytos galimybės pareikšti savo nuomonę, ir priėjau prie teigiamos išvados.

Atsižvelgdamas į tai, kas išdėstyta pirmiau, ir į tai, kad šalys nesikreipė į mane su prašymais ar skundais (6), manau, kad visoms bylos šalims buvo suteikta galimybė veiksmingai naudotis procesinėmis teisėmis.

Briuselis, 2014 m. kovo 17 d. Wouter WILS

(1) Pagal 2011 m. spalio 13 d. Europos Komisijos Pirmininko sprendimo 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas 16 ir 17 straipsnius (OL L 275, 2011 10 20, p. 29) (toliau – Sprendimas 2011/695/ES).

(2) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003 1 4, p. 1).

(3) „Schaeffler Technologies AG & Co. KG“ nebeegzistuoja nuo 2014 m. sausio 1 d. Jos teisių perėmėja yra „Schaeffler Technologies GmbH Co. KG“.

(4) 2004 m. balandžio 7 d. Komisijos reglamentas (EB) Nr. 773/2004 dėl bylų nagrinėjimo Komisijoje pagal EB sutarties 81 ir 82 straipsnius tvarkos (OL L 123, 2004 4 27, p. 18).

(5) 2014 m. vasario 20 d. Komisija priėmė „Schaeffler Technologies GmbH Co. KG“ skirtą PP.

(6) Pagal Sprendimo 2011/695/ES 15 straipsnio 2 dalį kartelio bylų šalys, kurios pradeda diskusijas dėl susitarimo pagal Reglamento (EB) Nr. 773/2004 10a straipsnį, gali bet kuriuo susitarimo procedūros etapu kreiptis į bylas nagrinėjantį pareigūną, kad būtų užtikrintas veiksmingas naudojimasis procesinėmis teisėmis. Taip pat žr. Komisijos pranešimo 2008/C 167/01 dėl susitarimo procedūros tvarkos siekiant priimti sprendimus pagal Tarybos reglamento (EB) Nr. 1/2003 7 ir 23 straipsnius kartelių bylose 18 punktą (OL C 167, 2008 7 2, p. 1).